Il-voluntiera tal-logħob tan-nar fi ħdan il-Każin Banda San Filep se jorganizzaw għall-ewwel darba spettaklu pirotekniku li se jkun jista’ jitgawda minn post vantaġġjuż u ħieles mit-traffiku. It-tħejjijiet għall-festa titulari ta’ Ħaż-Żebbuġ jinsabu f’aqwa tagħhom, b’numru ta’ voluntiera tan-nar fi ħdan il-Każin San Filep din is-sena ħasbu li jipprovdu diversi faċilitajiet għall-pubbliku li se jżur Ħaż-Żebbuġ u jkun irid jammira l-ħiliet tad-dilettanti tan-nar Żebbuġin. Lawrence Schembri, liċenzjat biex jimmanifattura n-nar, spjega ma’ tvm.com.mt li t-triq hija l-eqreb tal-għalqa minn fejn se jkun qed jittella’ l-ispettaklu ta’ logħob tan-nar sinkronizzat mal-mużika. Terz ta’ kilometru raba’, li jinsab fiż-żona magħrufa bħala Wiċċ ir-Raħal, huwa bogħod biżżejjed mill-plateja fil-beraħ li se jkun hemm fit-Triq, sabiex titħares il-liġi f’dan ir-rigward. In-numru tal-voluntiera li qed iħejju għall-ispettaklu tas-Sibt filgħaxija, ivarja bejn 30 u 120 ruħ. Wieħed minnhom huwa Antoine Grima, li huwa wkoll liċenzjat biex jimmanifattura n-nar. L-idea ta’ din is-sena ilha tinħema sa minn xahar wara l-festa tas-sena li għaddiet, bl-għażla ta’ disa’ kanzunetti li se jindaqqu s-Sibt – fosthom Can Cann, Vol au Vent u Barcelona. F’Settembru mbagħad bdiet il-manifattura tal-logħob tan-nar sakemm waslu għall-ispettaklu ‘Pyro Rhapsody’ tas-Sibt li ġej filgħaxija li mistenni jdum madwar 75 minuta.